CELEX: 52020PC0221
Language: da
Date: 2020-05-20
Title: Forslag til EUROPA-PARLAMENTETS OG RÅDETS FORORDNING om midlertidige foranstaltninger med hensyn til fristerne for indsamling, kontrol og undersøgelse, der er fastsat i forordning (EU) 2019/788 om det europæiske borgerinitiativ, i lyset af covid-19-udbruddet

EUROPA-KOMMISSIONEN
            Bruxelles, den 20.5.2020
            COM(2020) 221 final
            2020/0099(COD)
            Forslag til
            EUROPA-PARLAMENTETS OG RÅDETS FORORDNING
            om midlertidige foranstaltninger med hensyn til fristerne for indsamling, kontrol og undersøgelse, der er fastsat i forordning (EU) 2019/788 om det europæiske borgerinitiativ, i lyset af covid-19-udbruddet
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Covid-19-pandemien har ramt medlemsstaterne og deres borgere på en måde, der er uden fortilfælde. Som reaktion på pandemien har medlemsstaterne truffet foranstaltninger til at standse eller sinke spredningen af covid-19, bl.a. nedlukningsforanstaltninger, som har fået det offentlige liv til nærmest at gå i stå i næsten alle medlemsstater. 
               
               
                  Pandemien har uvægerligt også haft alvorlige konsekvenser for det europæiske borgerinitiativ, som er et deltagelsesdemokratisk instrument, der er afhængigt af borgernes engagement på tværs af EU. Retten til at indgive et europæisk borgerinitiativ er nedfældet i traktaten om Den Europæiske Union (artikel 11, stk. 4, i TEU). De nationale nedlukningsforanstaltninger og mere generelt pandemiens allestedsnærværende karakter gør det på nuværende tidspunkt næsten umuligt for initiativtagerne at fortsætte deres lokale kampagneaktiviteter og indsamle støttetilkendegivelser på papir med henblik på at indsamle de nødvendige støttetilkendegivelser inden for den fastsatte periode på 12 måneder. 
               
               
                  Medlemsstaterne og EU-institutionerne har også visse forpligtelser med hensyn til kontrol (herunder attestering) af gyldigheden af de indsamlede støttetilkendegivelser og undersøgelsen af gyldige initiativer. Der er ligeledes frister for disse forpligtelser. På grund af de ekstraordinære omstændigheder, som skyldes de nationale foranstaltninger, der er truffet som reaktion på den hidtil usete folkesundhedskrise som følge af covid-19-pandemien, kan medlemsstaterne og EU-institutionerne muligvis ikke opfylde disse forpligtelser inden for de fastsatte frister. 
               
               
                  For at opretholde det europæiske borgerinitiativs effektivitet under denne pandemi og skabe tryghed og juridisk klarhed for initiativtagere til initiativer, for hvilke indsamling, kontrol eller undersøgelser er i gang, er det nødvendigt at vedtage midlertidige foranstaltninger, der gør det muligt at forlænge indsamlingsperioderne for disse initiativer. Der bør træffes lignende midlertidige foranstaltninger for at give medlemsstaterne mulighed for at anmode Europa-Kommissionen om en forlængelse af kontrolperioden, hvis deres kompetente myndigheder som følge af de foranstaltninger, der er truffet for at bekæmpe pandemien, ikke kan gennemføre kontrollen rettidigt. Europa-Parlamentet og Europa-Kommissionen bør ligeledes kunne udsætte den offentlige høring og mødet med initiativtagerne, indtil den folkesundhedsmæssige tilstand tillader det i det land, hvor de planlægger at afholde disse møder. Den tilsvarende undersøgelsesperiode for et gyldigt initiativ bør forlænges i overensstemmelse hermed.  
               
            
            
               •Sammenhæng med de gældende regler på samme område
            
            
               
                  Den lovgivning, der berøres af denne forordning, er Europa-Parlamentets og Rådets forordning (EU) 2019/788 af 17. april 2019 om det europæiske borgerinitiativ. Den nævnte forordning indeholder ingen særlige bestemmelser, der gør det muligt at forlænge perioden for indsamling, kontrol og undersøgelse af registrerede initiativer i situationer som den, der er forårsaget af covid-19-krisen. Der bør derfor vedtages relevante bestemmelser for at tage hensyn til virkningen af de foranstaltninger, der er truffet som reaktion på den folkesundhedsmæssige krise forårsaget af covid-19-pandemien, og for at skabe retssikkerhed for initiativtagergrupperne og medlemsstaternes myndigheder.
               
            
            
               •Sammenhæng med Unionens politik på andre områder
            
            
               
                  På grund af de foranstaltninger, som medlemsstaterne har truffet som reaktion på covid-19-pandemien, står initiativtagerne i øjeblikket over for betydelige vanskeligheder i forbindelse med indsamlingen af støttetilkendegivelser på papir og organiseringen af lokale kampagner for at informere offentligheden om deres initiativer, og det vil kunne forhindre dem i at nå tærsklen på en million støttetilkendegivelser fra mindst syv medlemsstater. Dette er en forudsætning for at kunne anmode Europa-Kommissionen om at fremsætte et forslag til EU-retsakt om det pågældende emne til gennemførelse af traktaterne. Effektiviteten af dette deltagelsesdemokratiske instrument på EU-plan, som giver EU's borgere ret til at indgive et forslag med henblik på en sådan retsakt, vil som følge heraf blive undermineret. Som for andre af Unionens politikker og retsakter, der påvirkes af covid-19-pandemien, foreslås det derfor at træffe midlertidige foranstaltninger for at imødegå disse uforudsigelige og ekstraordinære konsekvenser.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Forslaget vedrører de gældende frister for indsamling, kontrol og undersøgelse i forordning (EU) 2019/788. Grundlaget for nævnte forordning er artikel 24 i TEUF. Artikel 24 i traktaten om Den Europæiske Unions funktionsmåde (TEUF) udgør en specifik hjemmel for det europæiske borgerinitiativ og for vedtagelsen via forordninger af bestemmelserne om de procedurer og betingelser, der er nødvendige for fremsættelsen af et borgerinitiativ, jf. artikel 11 i traktaten om Den Europæiske Union. Grundlaget for forslaget er ligeledes artikel 24 i TEUF. 
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  Længden af de relevante frister for europæiske borgerinitiativer er fastsat i forordning (EU) 2019/788. Forordningen indeholder i sin nuværende form ikke den nødvendige fleksibilitet med hensyn til anvendelsen af frister, der vil gøre det muligt for initiativtagergrupperne, medlemsstaterne og EU-institutionerne at få forlænget disse frister i tilfælde af ekstraordinære omstændigheder såsom covid-19-pandemien. Sådanne forlængelser kan kun opnås gennem EU-retlige bestemmelser, dvs. i form af midlertidige undtagelser. 
               
               
                  •
                        Proportionalitetsprincippet
               
               
                  I betragtning af de betydelige konsekvenser af medlemsstaternes foranstaltninger som reaktion på covid-19-pandemien er det nødvendigt at gennemføre denne EU-foranstaltning med henblik på at sikre, at det europæiske borgerinitiativ, jf. forordning (EU) 2019/788, fungerer efter hensigten. Forslaget er begrænset til målrettede midlertidige foranstaltninger, der træffes som reaktion på virkningerne af medlemsstaternes foranstaltninger i forbindelse med covid-19-pandemien. Foranstaltningerne er begrænset til, hvad der er nødvendigt for at sikre retssikkerheden og bevare effektiviteten af det europæiske borgerinitiativ som fastsat i traktaten om Den Europæiske Union. 
               
               
                  Kommissionens gennemførelsesbeføjelser til at forlænge indsamlingsperioden for berørte initiativer er af begrænset omfang og står i rimeligt forhold til målet. Beføjelserne er underlagt det objektive og kontrollerbare krav, at der er truffet relevante foranstaltninger i et flertal af medlemsstaterne eller i en række medlemsstater, der repræsenterer over 35 % af EU's befolkning. Tilsvarende giver Kommissionen kun en medlemsstat tilladelse til at forlænge kontrolperioden for et givet initiativ, hvis den pågældende medlemsstat påviser, at den på grund af de gældende covid-foranstaltninger ikke kan gennemføre kontrollen inden for den fastsatte frist på tre måneder. Den berørte medlemsstat indgiver en begrundet anmodning om en sådan forlængelse. 
               
            
         
         
            
               
                  Den foreslåede ændring er tidsbegrænset, forudsat at pandemien er overstået ved udgangen af 2022.  
               
            
            
               •Valg af retsakt
            
            
               
                  En forordning er det rette instrument til at indføre den nødvendige fleksibilitet med hensyn til at forlænge de retlige frister, der gælder for indsamling, kontrol og undersøgelser i forbindelse med det europæiske borgerinitiativ inden for rammerne af forordning (EU) 2019/788. Forlængelsen af disse frister kræver en EU-retsakt med generel anvendelse, som er bindende og gælder umiddelbart i hver medlemsstat. En forordning anses også for at være hensigtsmæssig med henblik på at tilvejebringe det nødvendige retsgrundlag for at tildele Kommissionen gennemførelsesbeføjelser til at forlænge indsamlingsperioden og kontrolperioden efter anmodning fra den berørte medlemsstat. 
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               
                  Ikke relevant
               
            
            
               •Høringer af interesserede parter
            
            
               
                  I betragtning af sagens hastende karakter er der ikke blevet gennemført en formel høring af de interesserede parter. Forslaget følger imidlertid en høring af Ekspertgruppen For Det Europæiske Borgerinitiativ. Den 30. april 2020 blev der afholdt et møde med ekspertgruppen efter en undersøgelse vedrørende hovedlinjerne i en ændring. Kommissionen har også modtaget adskillige breve fra initiativtagerne til igangværende initiativer under pandemien, hvori de anmoder om, at der bliver fundet passende og hensigtsmæssige løsninger — navnlig med hensyn til forlængelse af fristerne — på deres problemer i forbindelse med indsamlingen af de nødvendige støttetilkendegivelser. Der er modtaget lignende anmodninger fra parlamentsmedlemmer, herunder formanden for Udvalget om Konstitutionelle Anliggender. 
               
            
            
               •Indhentning og brug af ekspertbistand
            
            
               
                  Ikke relevant
               
            
            
               •Konsekvensanalyse
            
            
               
                  De foreslåede målrettede midlertidige foranstaltninger har primært til formål at forlænge de relevante perioder i forordning (EU) 2019/788 på baggrund af de ekstraordinære omstændigheder i forbindelse med covid-19-udbruddet. Foranstaltningerne finder anvendelse i relativt kort tid. Derfor anses en konsekvensanalyse ikke for nødvendig.
               
            
            
               •Målrettet regulering og forenkling
            
            
               Ikke relevant
            
            
               •Grundlæggende rettigheder
            
            
               
                  Ikke relevant
               
            
            
               4.VIRKNINGER FOR BUDGETTET
            
            
               
                  Forslaget har ingen budgetmæssige konsekvenser. 
               
               
                  I henhold til forordning (EU) 2019/788 skal initiativtagerne oprette et onlineindsamlingssystem til onlineindsamling af støttetilkendegivelser. De kan selv oprette et sådant system, men de kan også bruge det centrale onlineindsamlingssystem, der er oprettet og administreres af Kommissionen. For de initiativer, der anvender det centrale onlineindsamlingssystem, indebærer udvidelsen af indsamlingsperioden, at de skal fortsætte med at anvende det centrale indsamlingssystem i længere tid. Da systemet er udformet med henblik på at kunne håndtere flere initiativer på samme tid, er der ingen yderligere omkostninger forbundet med en sådan fortsat anvendelse. En forlængelse af indsamlingsperioden kræver ikke yderligere menneskelige ressourcer i Kommissionens forvaltning i forbindelse med behandlingen af disse initiativer, da Kommissionens forpligtelser i forordning (EU) 2019/788 med hensyn til initiativerne er de samme. 
               
            
            
               5.ANDRE FORHOLD
            
         
         
            
               •Planer for gennemførelsen og foranstaltninger til overvågning, evaluering og rapportering
            
            
               
                  Gennemførelsen af foranstaltningerne vil blive overvåget, og der rapporteres om dem som led i de generelle rapporteringsprocedurer, der er fastsat i forordning (EU) 2019/788.
               
            
            
               •Forklarende dokumenter (for direktiver)
            
            
               
                  Ikke relevant
               
            
            
               •Nærmere redegørelse for de enkelte bestemmelser i forslaget
            
            
               
                  De foreslåede midlertidige foranstaltninger vedrører forordning (EU) 2019/788 om det europæiske borgerinitiativ. 
               
               
                  Med forslaget fastlægges en forlængelse af fristerne for indsamling af støttetilkendegivelser til initiativer, der er registreret i henhold til forordning (EU) 2019/788 eller forordning (EU) nr. 211/2011. Forslaget giver også de enkelt medlemsstater mulighed for at anmode om en forlængelse af kontrolperioden. En lignende foranstaltning foreslås for at forlænge undersøgelsesperioden for et gyldigt initiativ afhængigt af de specifikke omstændigheder. Foranstaltningerne er midlertidige, da de kun gælder indtil udgangen af 2022.
               
               
                  For så vidt angår forlængelsen af indsamlingsperioden indeholder forslaget som en første midlertidig foranstaltning, at indsamlingsperioden forlænges med seks måneder for de initiativer, for hvilke indsamlingen af støttetilkendegivelser var i gang den 11. marts 2020, som er datoen for Verdenssundhedsorganisationens formelle erklæring om, at covid-19-udbruddet havde udviklet sig til en global pandemi. Siden da har alle medlemsstater truffet foranstaltninger til at standse eller sinke udbredelsen af pandemien, og det begrænser i betydelig grad initiativtagernes muligheder for at gennemføre lokale kampagner og indsamle støttetilkendegivelser på papir. 
               
               
                  Den pågældende bestemmelse suppleres ved, at Kommissionen gives beføjelse til at forlænge indsamlingsperioden for disse initiativer og for initiativer, der har påbegyndt deres indsamling på et senere tidspunkt, hvis et flertal af medlemsstaterne eller en række medlemsstater, der repræsenterer mere end 35 % af EU's befolkning, (fortsat) har truffet foranstaltninger eller i tilfælde af et nyt udbrud, som kræver, at medlemsstaterne igen træffer foranstaltninger, der påvirker initiativer i samme omfang. Beføjelsen er tidsbegrænset (kun forlængelser på tre måneder med en maksimal samlet indsamlingsperiode på 24 måneder) og baseret på objektive kriterier. 
               
               
                  Først efter denne forordnings ikrafttræden kan der vedtages gennemførelsesretsakter med henblik på yderligere forlængelse af indsamlingsperioden for initiativer, for hvilke perioden allerede var i gang den 11. marts 2020 eller på datoen for denne forordnings ikrafttræden. Den forlængelsesperiode på seks måneder, der er fastsat i denne forordning, er tilstrækkelig lang til, at Kommissionen kan træffe afgørelse om yderligere forlængelse af indsamlingsperioden for disse initiativer, hvis der er behov for det. 
               
               
                  Forslaget indeholder en specifik midlertidig foranstaltning, for det tilfælde at en medlemsstat er af den opfattelse, at den nationale myndighed på grund af de ekstraordinære omstændigheder som følge af de foranstaltninger, der er truffet i landet, ikke med rimelighed kan forventes at kunne færdiggøre kontrollen og attesteringen af støttetilkendegivelserne inden for perioden på tre måneder. I så fald kan medlemsstaten indgive en begrundet anmodning til Kommissionen om at forlænge denne periode med mindst en måned og højst tre måneder. 
               
               
                  Flere initiativer, der i øjeblikket er ved at indsamle støttetilkendegivelser, er blevet registreret i henhold til forordning (EU) nr. 211/2011. For så vidt angår indsamlings- og kontrolprocessen er disse initiativer stadig omfattet af nævnte forordnings bestemmelser. Forslaget sikrer, at de relevante foranstaltninger med hensyn til forlængelsen af indsamlings- og kontrolperioden også gælder for disse initiativer. 
               
               
                  I henhold til forordning (EU) 2019/788 er undersøgelsesperioden også omfattet af specifikke frister. EU-institutionerne skal organisere et møde med initiativtagerne (organiseres af Kommissionen inden for en måned efter indgivelsen af et gyldigt initiativ) og en offentlig høring (organiseres af Europa-Parlamentet inden for tre måneder efter indgivelsen). Afholdelsen af sådanne arrangementer kan være vanskelig at nå inden for de frister, der er fastsat i forordning (EU) 2019/788, når man tager de foranstaltninger, der er truffet som reaktion på covid-19-pandemien i det land, hvor institutionerne har til hensigt at afholde disse arrangementer, i betragtning. I et sådant tilfælde bør EU-institutionerne have mulighed for at afholde sådanne arrangementer, så snart den folkesundhedsmæssige situation i det pågældende land igen giver mulighed for afholdelsen. I sådanne tilfælde skal Europa-Kommissionen vedtage sin meddelelse som svar på et gyldigt initiativ senest tre måneder efter den offentlige høring i Europa-Parlamentet.  
               
               
                  Hvis perioden til indsamling, kontrol og undersøgelse forlænges som følge af de midlertidige foranstaltninger, der er fastlagt i dette forslag, kræver det en midlertidig foranstaltning med henblik på forlængelse af de opbevaringsfrister, der er fastsat i forordning (EU) 2019/788, for at undgå et retligt krav, der fører til en for tidlig tilintetgørelse af støttetilkendegivelserne. 
               
            
            
               2020/0099 (COD)
            
            
               Forslag til
            
            
               EUROPA-PARLAMENTETS OG RÅDETS FORORDNING
            
            
               om midlertidige foranstaltninger med hensyn til fristerne for indsamling, kontrol og undersøgelse, der er fastsat i forordning (EU) 2019/788 om det europæiske borgerinitiativ, i lyset af covid-19-udbruddet
            
            
               EUROPA-PARLAMENTET OG RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 24,
            
         
         
            
               under henvisning til forslag fra Europa-Kommissionen,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               under henvisning til udtalelse fra Det Europæiske Økonomiske og Sociale Udvalg
                  1
               , 
            
            
               under henvisning til udtalelse fra Regionsudvalget
                  2
               , 
            
            
               efter den almindelige lovgivningsprocedure, og
            
            
               ud fra følgende betragtninger:
            
            
               (1)Den 11. marts 2020 erklærede Verdenssundhedsorganisationen, at covid-19-udbruddet havde udviklet sig til en verdensomspændende pandemi. Pandemien har haft dramatiske og ekstraordinære konsekvenser i medlemsstaterne. De har truffet en række restriktive foranstaltninger for at standse eller sinke spredningen af covid-19, herunder nedlukningsforanstaltninger for at begrænse borgernes frie bevægelighed, forbud mod offentlige arrangementer og lukning af butikker, restauranter og skoler. Disse foranstaltninger har fået det offentlige liv til nærmest at gå i stå i næsten alle medlemsstater.  
            
            
               (2)De foranstaltninger, som medlemsstaterne har truffet, har uvægerligt også haft alvorlige konsekvenser for europæiske borgerinitiativer. For at et europæisk borgerinitiativ er gyldigt, kræves det i Europa-Parlamentets og Rådets forordning (EU) 2019/788
                  3
               , at initiativtagerne skal indsamle mindst 1 mio. støttetilkendegivelser i mindst 7 medlemsstater inden for en periode af 12 måneder. Navnlig papirbaseret indsamling af støttetilkendegivelser, lokale kampagner og afholdelse af offentlige arrangementer, der har stor betydning for, om det lykkes at få antaget et initiativ, er blevet betydelig vanskeligere som følge af de foranstaltninger, der er truffet som reaktion på covid-19-pandemien.
            
            
               (3)Medlemsstaterne og EU-institutionerne har også visse retlige forpligtelser i henhold til forordning (EU) 2019/788. Disse forpligtelser er underlagt strenge frister, og forordning (EU) 2019/788 tillader ingen undtagelser.   
            
            
               (4)Traktaten om Den Europæiske Union har givet unionsborgerne ret til at henvende sig til Kommissionen med en opfordring om at fremsætte et forslag til EU-retsakt til gennemførelse af traktaterne. For Unionens borgere er borgerinitiativet et af de vigtigste instrumenter til på en let og tilgængelig måde at engagere sig i den demokratiske og politiske debat om Unionen og sætte emner, der er vigtige for dem, på Unionens dagsorden. 
            
            
               (5)Under de nuværende ekstraordinære omstændigheder og navnlig på grund af de foranstaltninger, som medlemsstaterne har truffet som reaktion på covid-19-pandemien, er det nødvendigt med midlertidige foranstaltninger for at bevare instrumentets effektivitet og skabe retssikkerhed med hensyn til eventuelle forlængelser af de gældende frister.
            
            
               (6)Medlemsstaterne har oplyst, at de for at kunne overvåge og kontrollere den folkesundhedsmæssige situation kun gradvist vil reducere omfanget af de restriktioner, der er indført som reaktion på covid-19-pandemien. Det er derfor passende at forlænge perioden for indsamling af støttetilkendegivelser med seks måneder, som dækker perioden fra den 11. marts 2020, hvor Verdenssundhedsorganisationen erklærede, at udbruddet havde udviklet sig til en pandemi. Denne forlængelse bygger på den antagelse, at et flertal af medlemsstaterne eller en række medlemsstater, der repræsenterer mere end 35 % af Unionens befolkning, i hvert fald i de første seks måneder fra den 11. marts 2020 vil have truffet foranstaltninger, der i væsentlig grad vil begrænse initiativtagernes muligheder for at gennemføre lokale kampagner og indsamle støttetilkendegivelser på papir. Indsamlingsperioden bør derfor forlænges med seks måneder for de initiativer, hvor indsamlingen var i gang den 11. marts 2020. Hvis indsamlingsperioden for et initiativ begyndte efter den 11. marts, bør fristen forlænges forholdsmæssigt.
            
            
               (7)Eftersom det er vanskeligt at forudsige pandemiens afslutning i Unionen, bør Kommissionen gives beføjelse til at vedtage gennemførelsesretsakter om yderligere forlængelse af indsamlingsperioden for initiativer, for hvilke indsamlingen stadig er i gang den 11. september 2020, såfremt ekstraordinære omstændigheder som følge af covid-19-pandemien fortsat gør sig gældende. Den seksmåneders forlængelse af indsamlingsperioden, der er fastsat i denne forordning, bør give Kommissionen tilstrækkelig tid til at afgøre, om en yderligere forlængelse af indsamlingsperioden er berettiget. Beføjelsen bør også gøre det muligt for Kommissionen at vedtage gennemførelsesretsakter for at forlænge indsamlingsperioden i tilfælde af en ny folkesundhedskrise i forbindelse med et nyt covid-19-udbrud, hvis et flertal af medlemsstaterne eller en række medlemsstater, der repræsenterer mere end 35 % af Unionens befolkning, har truffet foranstaltninger, der sandsynligvis får samme virkning. 
            
            
               (8)For at sikre ensartede betingelser for gennemførelsen af forlængelsen af indsamlingsperioden bør Kommissionen tillægges gennemførelsesbeføjelser. Disse beføjelser bør udøves i overensstemmelse med Europa-Parlamentets og Rådets forordning (EU) nr. 182/2011
                  4
               . 
            
            
               (9)Medlemsstaternes foranstaltninger som reaktion på covid-19-pandemien kan i væsentlig grad påvirke de kompetente myndigheders mulighed for at kontrollere gyldigheden af støttetilkendegivelserne inden for den frist på tre måneder, der er fastsat i forordning (EU) 2019/788. Der kan f.eks. være færre ansatte til rådighed, eller de kompetente myndigheder kan have fået yderligere opgaver og ansvarsområder som følge af pandemien. 
            
            
               (10)Medlemsstaterne bør sikre, at deres forvaltninger fungerer så normalt som muligt til trods for de foranstaltninger, der er truffet som reaktion på covid-19-pandemien. Under ekstraordinære omstændigheder bør en medlemsstat imidlertid have mulighed for at indgive en begrundet anmodning til Kommissionen om tilladelse til at forlænge kontrol- og attesteringsperioden. Anmodningen bør være velunderbygget og redegøre for de pandemirelaterede foranstaltningers indvirkning på de kompetente myndigheders funktion i den pågældende medlemsstat. Enhver forlængelse bør ikke være længere end den oprindelige kontrolperiode.  
            
            
               (11)Som følge af de foranstaltninger, som medlemsstaterne har truffet som reaktion på covid-19-pandemien, kan det være vanskeligt for EU-institutionerne at tilrettelægge møder med initiativtagere eller offentlige høringer i forbindelse med undersøgelsen af gyldige initiativer i den medlemsstat, hvor institutionerne har til hensigt at afholde sådanne møder. Institutionerne bør i sådanne tilfælde kunne udsætte afholdelsen af disse møder til et tidspunkt, hvor den folkesundhedsmæssige situation i den pågældende medlemsstat tillader det. Dersom den offentlige høring udsættes, bør Kommissionen kunne udsætte vedtagelsen af sin meddelelse med juridiske og politiske konklusioner om initiativet til tre måneder efter, at den offentlige høring har fundet sted, således at den kan tage behørigt hensyn til høringens resultater. 
            
            
               (12)Såfremt fristerne for indsamling, kontrol eller undersøgelse forlænges som følge af de foranstaltninger, som medlemsstaterne har truffet som reaktion på covid-19-pandemien, forlænges opbevaringsperioderne for støttetilkendegivelser i forordning (EU) 2019/788 tilsvarende.
            
            
               (13)Det uforudsigelige og pludselige udbrud af covid-19 og de foranstaltninger, som medlemsstaterne har truffet som følge heraf, og som regelmæssigt er blevet forlænget, har betydet, at det ikke har været muligt rettidigt at vedtage de midlertidige foranstaltninger, der er fastsat i denne forordning. Derfor bør de midlertidige foranstaltninger også omfatte perioden forud for dens ikrafttræden.   
            
            
               (14)Nærværende forordning bør også finde anvendelse på de initiativer, som er blevet registreret inden den 1. januar 2020 i henhold til Europa-Parlamentets og Rådets forordning (EU) nr. 211/2011
                  5
               , og som fortsat er omfattet af nævnte forordnings bestemmelser om indsamlingsperioden for støttetilkendegivelser og kontrol og attestering, jf. artikel 27 i forordning (EU) 2019/788.
            
         
         
            
               (15)I betragtning af den midlertidige karakter af medlemsstaternes foranstaltninger som reaktion på covid-19-pandemien bør anvendelsesperioden for denne forordning også begrænses. 
            
            
               (16)Denne forordning bør vedtages hurtigst muligt, således at situationer med retsusikkerhed, der berører borgere, initiativtagere, nationale myndigheder og EU-institutionerne, bliver af så kort varighed som muligt, navnlig i de tilfælde, hvor de relevante frister for indsamling af støttetilkendegivelser, kontrol og undersøgelse for en række initiativer er udløbet eller snart udløber. Der bør derfor gøres en undtagelse fra den periode på otte uger, der er nævnt i artikel 4 i protokol nr. 1 om de nationale parlamenters rolle i Den Europæiske Union, der er knyttet som bilag til traktaten om Den Europæiske Union, til traktaten om Den Europæiske Unions funktionsmåde og til traktaten om oprettelse af Det Europæiske Atomenergifællesskab.
            
            
               (17)På grund af sagens hastende karakter bør denne forordning træde i kraft dagen efter offentliggørelsen i Den Europæiske Unions Tidende — 
            
            
               VEDTAGET DENNE FORORDNING:
            
            
               Artikel 1
            
            
               Genstand
            
            
               Ved denne forordning fastsættes midlertidige foranstaltninger vedrørende perioderne til indsamling, kontrol og undersøgelse af registrerede borgerinitiativer i henhold til forordning (EU) 2019/788 og forordning (EU) nr. 211/2011 i forbindelse med de foranstaltninger, som medlemsstaterne har truffet som reaktion på covid-19-pandemien. 
            
            
               Artikel 2
            
            
               Forlængelse af frister for indsamling af støttetilkendegivelser 
            
            
               (1)Uanset artikel 8, stk. 1, i forordning (EU) 2019/788 og artikel 5, stk. 5, i forordning (EU) nr. 211/2011 forlænges perioden til indsamling af støttetilkendegivelser til et initiativ, for hvilket denne indsamling var i gang den 11. marts 2020, i hvert enkelt tilfælde med seks måneder.
            
            
               Er indsamlingen af støttetilkendegivelser til et initiativ begyndt mellem den 11. marts 2020 og den 11. september 2020, er indsamlingsfristen den 11. september 2021.
            
            
               (2)Kommissionen kan vedtage gennemførelsesretsakter for at forlænge indsamlingsfristerne for de i stk. 1 omhandlede initiativer, såfremt et flertal af medlemsstaterne eller en række medlemsstater, der repræsenterer mere end 35 % af Unionens befolkning, efter den 11. september 2020 fortsat anvender foranstaltninger som reaktion på covid-19-pandemien, der i væsentlig grad begrænser initiativtagernes mulighed for at indsamle støttetilkendegivelser på papir og informere offentligheden om deres igangværende initiativer. 
            
            
               Kommissionen kan vedtage gennemførelsesretsakter for at forlænge indsamlingsfristen for initiativer med en igangværende indsamling ved et nyt udbrud af covid-19, såfremt et flertal af medlemsstaterne eller en række medlemsstater, der repræsenterer mere end 35 % af EU's befolkning, som følge heraf har truffet foranstaltninger, der påvirker initiativtagerne til disse initiativer i tilsvarende omfang. 
            
            
               Disse gennemførelsesretsakter vedtages efter rådgivningsproceduren, jf. artikel 6, stk. 2, og deri fastlægges, hvilke initiativer der er berørt, og den nye slutdato for deres indsamlingsperiode.
            
            
               Varigheden af hver forlængelse er tre måneder. 
            
            
               Med henblik på at vurdere om kravet i første og andet afsnit er opfyldt, giver medlemsstaterne efter anmodning Kommissionen oplysninger om de foranstaltninger, de har truffet eller agter at træffe som reaktion på covid-19-pandemien. 
            
            
               (3)Uanset stk. 1 og 2 må den samlede varighed af indsamlingsperioden ikke overskride 24 måneder.
            
            
               (4)Kommissionen underretter initiativtagerne og medlemsstaterne om forlængelsen af de berørte initiativer. Den offentliggør sin afgørelse i det onlineregister, der er omhandlet i artikel 4, stk. 3, i forordning (EU) 2019/788.
            
            
               Artikel 3
            
            
               Forlængelse af fristerne for medlemsstaternes kontrol og attestering af støttetilkendegivelser
            
         
         
            
               (1)Uanset artikel 12, stk. 4, i forordning (EU) 2019/788 og artikel 8, stk. 2, i forordning (EU) nr. 211/2011 kan en medlemsstat, hvis den finder, at det på grund af de foranstaltninger, den har truffet som reaktion på covid-19-pandemien, ikke vil være muligt at gennemføre kontrollen og attesteringen af støttetilkendegivelser for et givet initiativ inden for den periode, der er fastsat i nævnte bestemmelser, indgive en begrundet anmodning om forlængelse af denne periode. Denne anmodning indgives til Kommissionen senest en måned inden udløbet af den pågældende periode. 
            
            
               (2)Hvis Kommissionen efter en anmodning indgivet i overensstemmelse med stk. 1 finder, at kravene i nævnte stykke er opfyldt, vedtager den en gennemførelsesretsakt, som giver den pågældende medlemsstat tilladelse til at forlænge den i stk. 1 omhandlede periode. Forlængelsens varighed skal mindst være en måned og højst tre måneder.
            
            
               Kommissionen underretter medlemsstaten og initiativtagerne til det berørte initiativ om forlængelsen. Den offentliggør sin afgørelse i det onlineregister, der er omhandlet i artikel 4, stk. 3, i forordning (EU) 2019/788.
            
            
               Artikel 4
            
            
               Forlængelse af fristerne for undersøgelse af gyldige initiativer
            
            
               (1)Har Europa-Parlamentet og Kommissionen siden den 11. marts 2020 haft vanskeligt ved henholdsvis at arrangere en offentlig høring og afholde et møde med initiativtagere som følge af de foranstaltninger, der er blevet truffet som reaktion på covid-19-pandemien i den medlemsstat, hvor disse institutioner har til hensigt at afholde høringen eller mødet, afholder de høringen eller mødet, så snart den folkesundhedsmæssige situation i den pågældende medlemsstat tillader det, uanset artikel 14, stk. 2, og artikel 15, stk. 1, i forordning (EU) 2019/788. 
            
            
               (2)Dersom Europa-Parlamentet udsætter den offentlige høring i henhold til stk. 1, vedtager Kommissionen meddelelsen med sine juridiske og politiske konklusioner om initiativet senest tre måneder efter den offentlige høring, uanset artikel 15, stk. 2, i forordning (EU) 2019/788.
            
            
               Artikel 5
            
            
               Forlængelse af frister for opbevaring af personoplysninger 
            
            
               (1)Uanset artikel 19, stk. 5, i forordning (EU) 2019/788 foretages der en tilsvarende forlængelse af fristen på 21 måneder for destruktionen af støttetilkendegivelser og kopier deraf, såfremt fristerne for indsamling, kontrol og attestering for et givet initiativ forlænges i overensstemmelse med nærværende forordnings artikel 2 og 3. 
            
            
               (2)Uanset artikel 19, stk. 8, i forordning (EU) 2019/788 foretages der en tilsvarende forlængelse af fristerne for destruktion af fortegnelser over e-mailadresser, jf. nævnte artikel, såfremt fristerne for indsamling, kontrol og attestering eller undersøgelse for et givet initiativ forlænges i overensstemmelse med nærværende forordnings artikel 2, 3 og 4. 
            
            
               Artikel 6
            
            
               Udvalgsprocedure 
            
            
               (1)Kommissionen bistås af udvalget vedrørende det europæiske borgerinitiativ, der er nedsat ved artikel 22 i forordning (EU) 2019/788. 
            
            
               (2)Når der henvises til dette stykke, finder artikel 4 i forordning (EU) nr. 182/2011 anvendelse.
            
            
               Artikel 7
            
            
               Ikrafttræden
            
            
               Denne forordning træder i kraft dagen efter offentliggørelsen i Den Europæiske Unions Tidende.
            
            
               Den anvendes indtil den 31. december 2022.
            
            
               Denne forordning er bindende i alle enkeltheder og gælder umiddelbart i hver medlemsstat.
            
         
         
            
               Udfærdiget i Bruxelles, den […].
            
            
               
                  På Europa-Parlamentets vegne
                        På Rådets vegne
               
               
                  Formand
                        Formand
               
            
         
         
            
                  
                     (1)
                  
                        EUT C  af , s. .
               
               
                  
                     (2)
                  
                        EUT C  af , s. .
               
               
                  
                     (3)
                  
                        Europa-Parlamentets og Rådets forordning (EU) 2019/788 af 17. april 2019 om det europæiske borgerinitiativ (EUT L 130 af 17.5.2019, s. 55).
               
               
                  
                     (4)
                  
                        Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT L 55 af 28.2.2011, s. 13).
               
               
                  
                     (5)
                  
                        Europa-Parlamentets og Rådets forordning (EU) nr. 211/2011 af 16. februar 2011 om borgerinitiativer (EUT L 65 af 11.3.2011, s. 1).